უილიამისა და მერის კოლეჯი

უილიამისა და მერის კოლეჯი (ინგლ. College of William & Mary, შემოკლებით W&M) — საჯარო კვლევითი უნივერსიტეტი ვირჯინიის ქალაქ უილიამსბურგში, აშშ. უნივერსიტეტი დაარსდა 1693 წელს მეფე უილიამ III-ისა და დედოფალ მერი II-ის სამეფო ქარტიით და არის უმაღლესი განათლების მეორე უძველესი დაწესებულება აშშ-ში, და მეცხრე — ინგლისურენოვან სამყაროში. William & Mary კარნეგის კლასიფიკაციით მიეკუთვნება "R1: სადოქტორო უნივერსიტეტები – კვლევის ძალიან მაღალი აქტივობა" კატეგორიას. W&M იყო ერთ-ერთი თავდაპირველ ცხრა კოლონიურ კოლეჯს შორის და მნიშვნელოვან როლს თამაშობდა აშშ-ის სამხრეთის კულტურასა და შეერთებული შტატების პოლიტიკურ ისტორიაში. W&M ითვლება ერთ-ერთ ყველაზე პრესტიჟულ უნივერსიტეტად აშშ-ში მისი აკადემიური რეპუტაციის, ისტორიული მემკვიდრეობისა და ამერიკის პოლიტიკურ განვითარებაზე გავლენის გამო. უილიამისა და მერის კოლეჯი კოლონიური ამერიკის ინტელექტუალური ცენტრი XVIII საუკუნისთვის გახდა. განსაკუთრებით მნიშვნელოვანი მისი წვლილი კოლონიალური ამერიკის სამართალში, პოლიტიკასა და განათლებაში გახდა ამერიკის რევოლუციის ეპოქის დროს. 1779 წელს, როდესაც უნივერსიტეტს ხელმძღვანელობდნენ ეპისკოპოსი ეპისკოპოსი ჯეიმს მედისონი, თომას ჯეფერსონი და სხვა რეფორმატორები, გაუქმდა ღვთისმეტყველების სკოლა, პროგრამა გათანამედროვდა და დაარსდა ამერიკის პირველი სამართლის სკოლა. W&M იყო ერთ-ერთი პირველი ამერიკული უნივერსიტეტი, რომელმაც სამაგისტრო საფეხურზე სწავლება შემოიღო. ის ასევე იყო პირველი უნივერსიტეტი, რომელმაც შემოიღო ქცევის კოდექსი (1736). 1750 წელს სტუდენტებმა დააარსეს პირველი სტუდენტური საიდუმლო საზოგადოება — F.H.C. საზოგადოება, რომელიც ცნობილია როგორც ბრტყელი ქუდების კლუბი, რასაც 1776 წელს მოჰყვა Phi Beta Kappa, პირველი ბერძნულასოური სტუდენტური საძმო აშშ-ში. უნივერსიტეტი შედგება ექსვი სკოლისგან: ხელოვნებისა და მეცნიერებების; გამოთვლითი მეცნიერებების, მონაცემთა მეცნიერებისა და ფიზიკის; განათლების; სამართლის; რეიმონდ ა. მეისონის ბიზნესსკოლა და ბატენის სანაპირო და საზღვაო მეცნიერებების სკოლა (VIMS). მისი ისტორიული რენის შენობა, რომლის არქიტექტორად ითვლება სერ კრისტოფერ რენი, არის აშშ-ში არსებული უძველესი აკადემიური შენობა. მთავარი კამპუსი გაშენებულია 500-მდე ჰექტარზე და აერთიანებს აღდგენილ კოლონიალური ეპოქის შენობებს, კვლევით ცენტრებსა და თანამედროვე აკადემიურ ინფრასტრუქტურას. William & Mary არის ერთადერთი უნივერსიტეტი აშშ-ში, რომელსაც გერბი ლონდონის გერბების კოლეჯმა მიანიჭა. სტუდენტებსა და კურსდამთავრებულთა შორის არიან აშშ-ის სამი პრეზიდენტი (თომას ჯეფერსონი, ჯეიმს მონრო, ჯონ ტაილერი), მრავალი დამფუძნებელი მამა, აშშ-ის უზენაესი სასამართლოს მთავარი მოსამართლე ჯონ მარშალი, წარმომადგენელთა პალატის სპიკერი ჰენრი კლეი და აშშ-ის რევოლუციური ეპოქის ლიდერები, ედმუნდ რენდოლფი, პეიტონ რენდოლფი და სხვ. 1749 წელს კოლეჯმა მიანიჭა მიწათმზომელის ლიცენზია ჯორჯ ვაშინგტონს, რომელიც მოგვიანებით გახდა მისი პირველი ამერიკელი კანცლერი — თანამდებობა, რომელიც მანამდე ეკავათ ლონდონის ეპისკოპოსებსა და კენტერბერის არქიეპისკოპოსებს. თანამედროვე პერიოდში უნივერსიტეტის კაცლერები იყვნენ აშშ-ის უზენაესი სასამართლოს მოსამართლეები, აშშ-ის კაბინეტის წევრები, და გაერთიანებული სამეფოს პრემიერ-მინისტრი მარგარეტ ტეტჩერი. William & Mary-ის მემკვიდრეობამ და მისმა კავშირმა აშშ-ის დაფუძნებასთან განაპირობა მისი მეტსახელის - "ერის ალმა-მატერი" - ჩამოყალიბება. შენიშვნები სქოლიო